Giacomo Casanova

Giacomo Casanova, celým menom Giacomo Girolamo Casanova (* 2. apríl 1725, Benátky – † 4. jún 1798, Duchcov), bol taliansky spisovateľ-prozaik, dramatik, básnik, cestovateľ, voľnomyšlienkar. Svoje divadelné hry podpisoval menom de Saingalt.

 Život 
náhľad|Portrét Casanovu od Alessandra Longhiho
 Štruktúrovaný životopis 
 1725 2. apríla – narodenie – Benátky
 1732 – odchod do Padovy do školy
 1737 – začiatok štúdia na univerzite v Padove, fakulta práva
 1739 – ukončenie štúdia bez získania diplomu
 1739-1743 – pokus o cirkevnú kariéru
 1743 – prichádza o starú mamu a jej finančnú podporu
 1744 – odchádza z Ríma cez Benátky do Istanbulu
 1745 – pobyt u Ahmeda pašu a odchod na Korfu
 14. október 1745 – príchod do Benátok, živí sa divadlom a kabalou
 1749 – útek z Benátok
 1753 – údajný vstup do lóže slobodomurárov v Lyone
 1753 – príchod do Bratislavy z Viedne
 1755 – súdený benátskou Radou desiatich za členstvo v lóži, za špionáž a erotický vzťah s mníškou zo vznešenej benátskej rodiny
 31. október 1756 – útek z Olovenej komory v Dóžovom paláci
 1758 – vymyslel a vytvoril prvú štátnu lotériu pre de Bernisa vo Francúzsku
 1760 – vyznamenaný Zlatou ostrohou Clemensom XIII.
 1774 – 1782 – povolený pobyt v Benátkach, špionáž pre inkvizíciu
 1783 – 1785 – tajomník na veľvyslanectve Benátskej republiky vo Viedni
 1785 – knihovníkom na zámku Duchcov u kniežaťa Valdštejna, píše pamäte
 1798 – skon na Duchcove

 Mladosť 
Casanova sa narodil v Benátkach 18.storočia v hereckej rodine. Matka Zanetta Casanovová bola krásna primadona, ktorá si aj po manželovej smrti vedela vytvoriť samostatnú kariéru v talianskom divadle. Jej vplyv v divadelnom prostredí postúpil natoľko, že pre ňu písali hry, napríklad Carlo Goldoni pre ňu napísal "La Pupilla". Zanetta zverila výchovu syna Giacoma svojej matke. Príspevok starej mamy k výchove bol najmä vo vyliečení Giacomovej "tuposti" a krvácania z nosa tak, že ho zaviedla k čarodejnici. Domnievala sa, že je to potrebné, Casanova totiž ešte v ôsmich rokoch nevedel čítať.
Keď jeho otec skonal predčasne v tridsiatich šiestich rokoch, zasiahli tútori sirôt. Giacomo sa dostal do opatrovníctva Alvisia Grimaniho, nielen veľmi bohatého a vplyvného, ale aj lakomého benátskeho patricia. Poslal ho do Padovy do školy, kde malý Giacomo žil v biede.

V roku 1737 ako dvanásťročný vstúpil na pôdu univerzity v Padove, na právnickú fakultu. V roku 1739 ju musel opustiť, lebo prehral definitívne posledné peniaze v hazarde. Vrátil sa do Benátok k starej mame. Ako šestnásťročný mládenec dostal nižšie cirkevné vysvätenie zásluhou vplyvu svojej matky. Prijali ho do služieb u senátora Malipiera. Tu sa dovŕšila jeho výchova typického benátskeho mládenca, ktorému nebola cudzia otvorenosť benátskych mravov.

Umožnilo sa mu, aby ukázal svoju schopnosť písať kázne. Darilo sa mu a vybral do zvončeka slušnú sumu. Jeho kazateľská popularita vydržala tri mesiace, lebo sa začal zajakávať a začal trpieť trémou. No stále mal prístup do salónov aristokracie a kurtizán, ktorí riadili spoločenský život v Benátkach. Ctižiadostivý Casanova sa rozhodol po rôznych erotických dobrodružstvách odísť do Ríma dúfajúc, že tam urobí kariéru. Neskôr odchádza do Neapola do služby ku kardinálovi. Tu sa prejavila jeho nechuť robiť tento typ kariéry, keď sa v jednej intrige postavil na stranu bezmocného dievčaťa proti svojmu chlebodarcovi prekaziac mu intímne dobrodružstvo. Casanova dostáva výpoveď z cirkevných kruhov a odporúčajúci list do Istanbulu. Zahodil masku mladého abbého a kúpil si v Benátkach hodnosť nižšieho dôstojníka, načo odcestoval do Osmanskej ríše a na ostrov Korfu. V Istanbule bol hosťom Ahmeda pašu, francúzskeho šľachtica a islamského konvertitu zaujímajúceho vysoké postavenie na dvore sultána. Ahmed paša pred konvertovaním velil kresťanskej armáde, ktorá natrvalo porazila a vyhnala Osmanov z Európy. Casanova dostal od neho školenie vo voľnomyšlienkarstve, ktoré dovŕšilo jeho vzdelanie začaté u Malipiera, v Ríme a Neapole.    

 Dospelosť 
Spôsob života Casanovu bolo odvtedy cestovanie po Európe, návraty do Benátok, hazardné hráčstvo, dobrodružstvá so ženami a pokusy preniknúť do aristokratických kruhov ako rovnocenný člen, čo sa mu nikdy nepodarilo. Zvyčajne sa zaplietol v ich budoároch, no do salónov neprenikol.

V roku 1753 vstúpil do  slobodomurárskej lóže v Lyone, o čom svedčí len spomienka v jeho pamätiach. 
Po dlhšom pobyte vo Francúzsku odcestoval do Viedne a odtiaľ odišiel na výlet do Bratislavy (vtedy Pressburg). V roku 1753 zavítal aj do biskupského paláca na ples, kde uvidel sedieť kniežacieho biskupa nad kopou zlata a hrať farao. Casanova mal vtedy dvadsaťosem rokov. Túto udalosť spomína vo svojich pamätiach.     

V spleti dobrodružstiev, intríg a pobytu na hrane šikmej plochy sa zaujímavo vyníma jeho nápad inštalovať štátnu lotériu ako prostriedok na zvýšenie príjmu do štátneho rozpočtu Francúzska. Projekt sám vymyslel, presadil, no politický osoh a zisk z neho mal kardinál de Bernis. Casanovov výmysel bol prvou uskutočnenou štátnou lotériou v dejinách a odvtedy sa veľmi dobre ujal. 

Z nedostatku iných peňažných zdrojov začal písať. Vymyslel projekt prekladu Iliady, na ktorý získal dar od veľa aristokratov a boháčov v Benátkach. Bol pomerne dobre vzdelaný v klasických vedách ako literatúra a dejiny. Bol hudobne nadaný, hral na husliach. Ovládal výborne francúzštinu, ktorá v 18. storočí dominovala v Európe ako diplomatický a kultúrny jazyk. Vedel vynikajúco šermovať. Napriek svojmu voľnomyšlienkarstvu sa vždy postavil na stranu bezmocných žien, čo je v protiklade so zaužívaným názorom o jeho povrchnosti a sebeckosti. Ako dôkaz sa dá uviesť súboj v Poľsku o česť jednej benátskej kurtizány. Pravidelne posielal peniaze svojej družke a synovi do Benátok, ktorých tam zanechal po osemročnom spoločnom živote.  
Medzi jeho nedostatky patrila nestálosť a zvyk prežívať v okrajových skupinách spoločnosti ako hazardní hráči, herci, kaukliari a cirkusanti, mystici, čarodejníci a kurtizány. Dostal sa aj do väzenia. Jeho pobyt v benátskych olovených komorách a útek je známy z jeho diela História môjho úteku, vydaného v roku 1787. Pravdepodobne bol uväznený za to, že zviedol mníšku pochádzajúcu zo vznešeného benátskeho rodu a za podozrenie zo špionáže.

Napokon, najkontroverznejšie obdobie tohto voľnomyšlienkarskeho osvieteneckého dobrodruha bolo obdobie medzi 1774 – 1782, keď ho nakoniec zobrala Serenissima na milosť a mohol sa vrátiť z 19-ročného vyhnanstva do Benátok. Osem rokov sa živil ako udavač inkvizície. Zbieral informácie o známych, ktorí čítali zakázanú literatúru: Lukianos, Voltaire, Niccolò Machiaveli aj Julien Offray de La Mettrie, atď. Benátska inkvizícia, mimoriadne agilná, archivovala Casanovove písomné udania. Casanova napísal opäť pamflet proti mocnej rodine Grimaniovcov. Bez peňazí odišiel do Terstu. Tu začal svoju poslednú európsku cestu do Viedne, Kolína, Aachen, Amsterdamu, Bruselu a Paríža. Nakoniec sa mu naskytla príležitosť pracovať u benátskeho veľvyslanca vo Viedni ako tajomník do roka 1785.

 Posledná etapa 
Vypovedali ho z viacerých štátov Európy, kde sa predtým dostal do súkromného styku s najvyššími mocnármi, prelátmi a diplomatmi. Casanova bol podľa vlastných pamätí člen slobodomurárskej lóže vo Francúzsku, v službách ktorej cestoval ako posol a údajný agent. Svoje prijatie do lóže opísal v pamätiach. 

Udalostiam okolo Francúzskej revolúcie sa však vyhol, od roka 1785 pobýval už na zámku Duchcov u kniežaťa z Valdštejna. Sústreďoval sa na spisovanie svojich rokokových dobrodružstiev v diele  Pamäte, história môjho života. Obsahuje tritisíc stránok obsažných spomienok až do roka 1774. V prvom roku svojho pobytu na Duchcove napísal esej Pojednanie o mravoch, vedách a umeniach. Občas cestoval, aby sa stretol s Goethem vo Weimare alebo si išiel hľadať prácu do Berlína. Skonal na Duchcove v roku 1798. Jeho najobľúbenejšia veta bola: Fata viam invenient. (Osud si svoju cestu nájde)

 Dielo 
Tvorba má znaky nastupujúcej osvietenskej kultúry na konci obdobia rokoka. Písal divadelné hry, pamôte, eseje, listy. 

 Najdôležitejšie a najvýraznejšie jeho diela sú 
 1774  Dejiny poľského povstania,Gorizia, Istoria delle torbolenze di Polonia,
 1779 Hlasovanie o chvále na Voltaira, Scrutinio degli elogi di Voltaire
 1787 História môjho úteku, 1788, 1970 Opis jeho úteku z benátskych olovených komôr v roku 1756., Histoire de ma fuite
 1774 Pamäti, Príbeh môjho života – 15 zväzkov, do roku 1774. Poskytuje pohľad do obdobia rokoka. slov.1969,1970.Mémoires, Histoire de ma vie

 Ostatné: drámy, eseje, memoáre, traktáty, preklady 
 1752 – Zoroastro, tragédia, Zoroastro, tragedia tradotta dal Francese, da rappresentarsi nel Regio Elettoral Teatro di Dresda, dalla compagnia de' comici italiani in attuale servizio di Sua Maestà nel carnevale dell’anno MDCCLII. Dresda.
 1753 – La Moluccheide, o sia i gemelli rivali. Dresda
 1769 – Confutazione della Storia del Governo Veneto d’Amelot de la Houssaie, Amsterdam (Lugano). Kritika histórie benátskej vlády Amelota de la Houssaie.
 1772 – Kozia srsť. Epištola. Lana caprina. Epistola di un licantropo. Bologna. 
 1775 – Ilias od Homéra, taliansky preklad v ottava rima- stanca, Dell’Iliade di Omero tradotta in ottava rima. Venezia.
 1780 – Rozličné dielka – Súboj, Opuscoli miscellanei – Il duello – Lettere della nobil donna Silvia Belegno alla nobildonzella Laura Gussoni. Venezia.
 1781 – Oznamovateľ Tálie, Le messager de Thalie. Venezia., založenie časopisu
 1782 – Humorné vojenské zamilované príbehy zo 14.stor. od Giovanniho Gradeniga a Giovanniho Dolfina, Di aneddoti viniziani militari ed amorosi del secolo decimoquarto sotto i dogadi di Giovanni Gradenigo e di Giovanni Dolfin. Venezia.
 1782 – Né amori né donne ovvero la stalla ripulita. Venezia. Ani láska ani ženy nevyčistia stajňu.
 1786 – Monológ mysliteľa, Soliloque d’un penseur, Prague chez Jean Ferdinande noble de Shonfeld imprimeur et libraire.
 1788 – Icosameron alebo história Eduarda a Elisabeth, ktorí strávili 80 rokov u Mégramicres pôvodných obyvateľov Protokozmu  vo vnútri zeme, utopický román, Icosameron ou histoire d’Edouard, et d’Elisabeth qui passèrent quatre vingts ans chez les Mégramicres habitante aborigènes du Protocosme dans l’interieur de notre globe, traduite de l’anglois par Jacques Casanova de Seingalt Vénitien Docteur ès lois Bibliothécaire de Monsieur le Comte de Waldstein seigneur de Dux Chambellan de S.M.I.R.A., Prague à l’imprimerie de l’école normale.
 1790 – Riešenie délskeho problému, Solution du problème deliaqueSlovo déliaque  má označovať prídavné meno odvodené od názvu ostrova Délos. démontrée par Jacques Casanova de Seingalt, Bibliothécaire de Monsieur le Comte de Waldstein, segneur de Dux en Bohème e c., Dresde, De l’imprimerie de C.C. Meinhold.
 1790 - Priemet desaťstenu, dané v Duchcove v Čechách Jacquesom Casanovom de Saingalt, Corollaire a la duplication de l’Hexaedre donnée a Dux en Boheme, par Jacques Casanova de Seingalt, Dresda.
 1790 – Geometrická demonštrácia priemetu kocky, Demonstration geometrique de la duplicaton du cube. Corollaire second, Dresda.
 1797 – Leonardovi Snetlage, doktorovi práv na univerzite v Goettingene, Jacques Casanova, doktor práv na univerzite v Janove, À Léonard Snetlage, Docteur en droit de l’Université de Gottingue, Jacques Casanova, docteur en droit de l’Université de Padoue.

 Diela vydané po jeho skone 
 1860 – Mémoires de Jacques Casanova de Seingalt, écrits par lui-même. Nequidquam sapit qui sibi non sapit. Édition originale, la seule complète. Édition bâtie sur la contrefaçon Busoni
 1880 – Mémoires de J.Casanova De Singalt écrit par lui-même-Nouvelle édition: Garnier Frères Paris.
 1960-1961 – Histoire de ma vie, F.A. Brockhaus, Wiesbaden et Plon, Paris.


 Ceny a vyznamenania 
 1760 Vyznamenanie Rytier Zlatej Ostrohy od pápeža Klementa XIII.

 Poznámky 

 Referencie 







 Iné projekty 


 Externé odkazy 
 Citáty G.Casanovu na wikiquote

 Mapa ciest Casanovu
 Originál rukopisu pamätí na „Gallica“

 Zdroje 

Kategória:Talianski spisovatelia
Kategória:Talianski slobodomurári
Kategória:Rokoko
Kategória:Osobnosti z Benátok
Kategória:Pseudonymy